SKRIFTLIG FORESPØRGSEL E-1979/99

af Michael Gahler (PPE-DE) til Kommissionen

(5. november 1999)

Om: Inddragelse af forvaltningsdistrikter i princippet om fremme af venskabsbyer

Venskabsbyer har i de foregående år vist sig at være et effektivt instrument i forbindelse med den europæiske integration, da de tilskynder til møder mellem borgere i forskellige medlemsstater. Derfor støtter Den Europæiske Union disse møder via budgetkonto A-321. Denne form for støtte omfatter dog ikke forvaltningsdistrikter, selv om en erfaringsudveksling her også ville give meget positive resultater i forbindelse med den europæiske integration.

1. Hvilke muligheder mener Kommissionen der er for, at man kan inddrage dette niveau i fremme af venskabsbyer, uden at der sker en mindskelse af de midler, der allerede står til rådighed for byerne?

2. Overvejer Kommissionen andre foranstaltninger med henblik på finansiel støtte til udvekslingen mellem forvaltningsdistrikter, som f.eks. som et led i støtten til Foreningen Vort Europa (Budgetkonto A-3021)?

Svar afgivet på Kommissionens vegne af Viviane Reding

(9. december 1999)

1. Budgetkonto A-3210 vedrører specielt finansiel støtte til venskabsbånd mellem byer. Derfor gives størstedelen af midlerne til aktioner vedrørende bypartnerskaber. Retningslinjerne for denne støtte revideres ved udgangen af hvert år i et tæt samarbejde med repræsentanter for Parlamentet og de nationale organisationer for kommunerne m.m.

Under drøftelserne den 8. december 1998 om retningslinjerne for programmet for 1999 havde repræsentanter for Parlamentet og organisationerne for kommunerne m.m. ment, at det ville være fornuftigt ikke at udvide del I af dette program til også at omfatte administrative enheder på mellemniveau (Kreise, départements, provinces), da en sådan beslutning ville have medført at en nedsættelse af de midler, der findes til venskabsbyer (og kommuner).

Programmet er dog fortsat åbent for administrative enheder på mellemniveau, for så vidt som deres uddannelses- informations- og støtteaktioner for venskabsbyer vedrører partnerskaber mellem kommuner i deres eget område. Det samme gælder for del II (kollokvier) og del III (uddannelsesseminarer for de ansvarlige for bypartnerskaber) i programmet, hvor der i Kommissionens informative note om kriterier og retningslinjer for aktioner i 1999 står, at bypartnerskaber med deltagelse af byer fra den samme region kan få støtte. Dette gælder naturligvis også for partnerskaber, der vedrører byer i den samme Landkreis (amt).

I øvrigt blev anvendelseskriterierne for år 2000 indgående drøftet i forbindelse med Den europæiske venskabsbykonference på tærskelen til det tredje årtusinde den 3.-5. december i Bilbao.

2. Nej, Kommissionen har ikke planer om at bruge midler fra budgetkonto A-3021 til sådanne bypartnerskaber. Denne konto er beregnet til støtte for proeuropæiske ikke-statslige organisationer og ikke til specifikke projekter. De lokale og regionale enheder udgør en del af de statslige organisationer. Derfor er Landkreise (amter) ikke støtteberettigede inden for denne ramme. Tidligere er der givet støtte til organisationer, hvor en del af aktiviteterne vedrørte bypartnerskaber. Hvis Parlamentet følger udtalelsen fra budgetudvalget, vil de ikke-anvendte bevillinger på denne konto kun udgøre 145 000 EUR.